М.Гусоўскі стаў выдатным папулярызатарам гісторыі і культуры Беларусі на сусветнай арэне. Усе часткі “Песні пра зубра” аб’яднаны тэмай лёсу Бацькаўшчыны, адданасці роднай зямлі, беражлівых адносін да прыроды-матухны. Па сутнасці, аўтару ўдалося стварыць Гімн прыгажосці роднай зямлі, чалавечаму розуму і духоўнай велічы. Зубр у творы — алегарычны вобраз роднага краю, сімвал яго магутнасці, а Прырода — надзейная крыніца выхавання высокіх патрыятычных і эстэтычных пачуццяў. Аўтар ашчадна ставіўся да фальклору беларускага народа. Прапагандаваў сістэму лацінскай еўрапейскай адукацыі (“сем свабодных навук”), выступаў за творчае засваенне беларусамі антычнай міфалогіі і літаратуры, культуры, адводзіў мастацтву вялікую ролю ў выхаванні народа. М.Гусоўскі — пачынальнік жанру ліра-эпічнай паэмы ў літаратуры Усходняй Еўропы, стваральнік рэнесансавага мастацкага стылю ў літаратуры Беларусі.